Björk Vilhelmsdóttir

Björk Vilhelmsdóttir (fædd 2. október 1963) er íslensk stjórnmálakona og félagsráðgjafi. Björk sat í borgarstjórn Reykjavíkur árin 2002 til 2015, fyrst fyrir Reykjavíkurlistann en frá og með með árinu 2006 fyrir Samfylkinguna. 

Björk er fædd í Reykjavík og foreldrar hennar eru Kristín Pálsdóttir húsmóðir og verslunarmaður og Vilhelm Heiðar Lúðvíksson fyrrverandi lyfsali. Björk er gift Sveini Rúnari Haukssyni lækni og eiga þau samtals fjögur börn.Pétur Ástvaldsson, Samtíðarmenn A-Í  bls. 111-112, (Reykjavík, 2003)

 Menntun og starfsferill 
Björk lauk stúdentsprófi frá Fjölbrautaskólanum í Breiðholti árið 1983, BA prófi í uppeldisfræði frá Háskóla Íslands árið 1990 og starfsréttindanámi í félagsráðgjöf sama ár. Björk var formaður Stúdentaráðs HÍ 1986 og formaður Félags vinstri manna í HÍ 1985-1987.

Hún starfaði hjá Félagsþjónustunni í Reykjavík 1987-1989, var félagsráðgjafi hjá Stígamótum 1990-1991, framkvæmdastýra Kvennaráðgjafarinnar 1992-1997, félagsráðgjafi hjá kvennadeild Landspítalans 1992-1997 og hjá Blindrafélaginu 1997-2002. Frá 2002-2015 var Björk borgarfulltrúi í Reykjavík, fyrstu fjögur árin fyrir Reykjavíkurlistann en svo fyrir Samfylkinguna. Hún einbeitti sér að velferðarmálum í borgarstjórn og var m.a. formaður velferðarnefndar Reykjavíkur um árabil.Ruv.is, „Björk Vilhelms hættir í pólitík“ (skoðað 3. apríl 2021) Björk var varaþingmaður Samfylkingarinnar í Reykjavík í október 2013Alþingi - Björk Vilhelmsdóttir (skoðað 3. apríl 2021) og starfar nú sem sérfræðingur hjá Virk starfsendurhæfingu.

Frá 1986-1988 var hún í miðstjórn Alþýðubandalagsins, var varaformaður Stéttarfélags ísl. félagsráðgjafa frá 1992-1994 og formaður frá 1998-2000, formaður Bandalags háskólamanna frá 1998-2002 og var um tíma í stjórn Vinstri hreyfingarinnar græns framboðs. 

Björk hefur látið sig friðarmál miklu varða og hefur starfað innan félagsins Ísland-Palestína, m.a. hefur hún verið sjálfboðaliði í Palestínu á vegum alþjóðlegrar friðarþjónstu kvenna.Mbl.is, „Íslenskir sjálfboðaliðar handteknir í Palestínu“ (skoðað 3. apríl 2021)

 Tilvísanir 

Flokkur:Borgarfulltrúar Samfylkingarinnar
Flokkur:Borgarfulltrúar Reykjavíkurlistans
Flokkur:Íslenskir aðgerðasinnar
Flokkur:Íslenskir félagsráðgjafar
Flokkur:Íslenskar stjórnmálakonur
Flokkur:Stúdentar úr Fjölbrautaskólanum í Breiðholti